Bloem-stadsaal afgebrand: Samwu ontken betrokkenheid | Maroela Media
Die munisipalewerkersvakbond Samwu het Donderdag ontken dat dit sy lede was wat die historiese stadsaal in Bloemfontein aan die brand gesteek het.
Simon Mathe, Samwu se algemene sekretaris, het gesê Samwu-lede kan nie geblameer word vir die brand nie, aangesien hulle die saal as 'n bymekaarkomplek gebruik het. "Ons distansieer onsself van die brand. Ons kan met sekerheid beslis dat geen van ons lede verantwoordelik was daarvoor nie. Inteendeel, ons is oortuig daarvan dat geen van ons lede eens in staat is tot so iets nie, aangesien ons kantoor reg langs die gebou is, en ons lede sal nie hul eie kantoor afbrand nie. Hierdie brand het begin lank nadat ons lede die gebied rondom die gebou verlaat het."
Maroela Media het vroeër berig die stadsaal is heeltemal verwoes in 'n brand wat ontstaan het kort nadat Samwu-lede by die gebou vergader het. Samwu-lede by die Mangaung-metro-munisipaliteit staak al weke lank weens ontevredenheid oor salarisse.
Brig. Motantsi Makhele, woordvoerder van die polisie, het gesê drie mense is op aanklag van openbare geweld in hegtenis geneem, maar daar word nog ondersoek wie vir die brandstigting verantwoordelik was.
Mathe het gesê die munisipaliteit moet verantwoordelikheid neem vir gebeure. "Hulle het besluit om die munisipaliteit in 'n polisiestaat te verander. Ons is ook van mening dat die polisie verantwoording moet doen vir die brand, want hulle het die gebou beveilig voordat hulle net voor die voet op werkers begin skiet het, skynbaar vir geen rede nie. Intussen wag ons op die uitkoms van die ondersoek na die oorsaak van die brand."
AfriSake het intussen gesê Samwu en enige ander vakbond wat by die voorval betrokke was, moet aanspreeklik gehou word. "Daar blyk 'n toenemende tendens in Suid-Afrika te wees dat vakbonde hul ontevredenheid ten toon stel in die vorm van geweld- en misdaadpleging," het Charles Castle, bestuurder van die arbeidsregadvieseenheid by AfriSake, in 'n verklaring gesê.
"'n Onlangse uitspraak deur die arbeidshof bevestig dat vakbonde aanspreeklik gehou kan word vir enige skade deur hul lede aangerig. Die vernietiging van 'n erfenisgebou is 'n strafregtelike oortreding ingevolge die Wet op Nasionale Gedenkwaardighede, 1969 (wet no. 28 van 1969) en die betrokke partye moet vergelding doen. Hierdie historiese geboue is onvervangbaar."
Castle het gesê AfriSake sal 'n skrywe aan die Mangaung-metro-munisipaliteit rig om die metro te maan om streng op te tree teenoor vakbonde wat hulself aan sulke misdrywe skuldig maak.
Bloemfontein Samwu Vrystaat
Meer mense ontvang toelae as mense wat werk
Ag ja siestog – asof hulle sal se – ja julle ons het dit gedoen.
Die foto is presies hoe SA lyk ….n gemors ! Dankie anc !
Mense moet net besef waar hulle heeltyd breek en brand moet iemand weer herstel…tien trappies terug elke keer …
Die Vakbondunies moet verantwoordelik gehou word vir die skade en moet kostes ook van hul verhaal word!!
Sommer maar net self gabraaaand! Die polisie sal ook se ons het nie gaskieet nie . Ander man het ook die unform getrek ons ken hom nie.